Sú alhæfing að hjúkrunarheimili séu geymslustaðir fyrir aldraða eru mikil vonbrigði, segir formaður Samtaka fyrirtækja í velferðarþjónustu. Hann telur hins vegar að reglur um þjónustuna þurfi að vera einfaldari. Til dæmis þurfi að fækka þeim stöðum þangað sem fólk þarf að leita eftir aðstoð.
Samir Sinha, forstöðumaður öldrunarlækninga við Sinai-sjúkrahúsið í Kanada, sagði í fréttum RÚV í gærkvöld að Ísland stæði sig einna verst allra landa í ráðstöfun fjár í heilbrigðisþjónustu eldra fólks. Of lítið fari í heimaþjónustu og eldra fólk sé í stórum stíl sett í geymslu inni á hjúkrunarheimilum.
Björn Bjarki Þorsteinsson, formaður Samtaka fyrirtækja í velferðarþjónustu, segir síðastnefndu ummælin vonbrigði. Hjúkrunarheimilin hafi þvert á móti haft það orð á sér að sinna skjólstæðingum sínum af kostgæfni.
Við höfum líka, og stjórnvöld eiga heiður að því, verið að endurbæta og stórbæta húsakost hjúkrunarheimilanna víðast hvar. Þannig að ég verð að lýsa yfir vonbrigðum með þessa alhæfingu að hjúkrunarheimili á Íslandi séu geymslurými.
Hann nefnir sem dæmi að nánast sé búið að útrýma tvíbýli í herbergjum. Björn Bjarki er hins vegar sammála því að bæta þurfi þjónustu við aldraða sem búa heima hjá sér.
Og við þurfum líka að einfalda regluverkið í kringum það því að sveitarfélögin eru að sinna einu og ríkisvaldið öðru, til dæmis í gegnum heilsugæsluna. Ég hef stundum nefnt sem dæmi að þeir sem búa heima og þurfa aðstoða við að þrífa heima hjá sér þeir leita til sveitarfélaganna, en til ríkisvaldsins ef þeir þurfa aðstoð við að baða sjálfa sig heima. Þannig að þetta er mjög þörf umræða og við fögnum henni mjög.
Formaður Samtaka fyrirtækja í velferðarþjónustu vísar því á bug að hjúkrunarheimili séu geymslustaðir fyrir aldraða, eins og kanadískur sérfræðingur fullyrti í gær. Nauðsynlegt sé hins vegar að einfalda regluverk í kringum þjónustu við aldraða.